Ole Stavad (S), 2004-02-20:
Jeg ville jo gerne, at jeg kunne have takket ministeren.
Jeg takker selvfølgelig for, at ministeren stiller op og svarer, men jeg har lidt svært ved at takke ministeren for indholdet i svaret, for besvarelsen var jo en fuldstændig fortsættelse af ministerens argumentation og fuldstændig upåvirket, synes jeg, af den dokumentation, som er fremlagt i det forløb, vi har været igennem.
Jeg synes faktisk, det er meget svært i min hukommelse af finde eksempler på en sag af en lignende karakter, hvor en minister har været så afvisende over for at gå ind i en dialog.
Det er jo ikke sådan, at vi fra oppositionen har været blinde for, at der kan være behov for nogle ændringer.
Vi har faktisk været helt indstillede på, også sammen med ministeren, at gå ind i en dialog, og som det fremgik allerede af min begrundelse på forespørgernes vegne, er vi også helt indstillede på at se på, om man yderligere kan omlægge planteproduktionen inden for Skov- og Naturstyrelsen, for vi er selvfølgelig også optagede af, at hver eneste offentlige krone, vi anvender, får vi tilstrækkelig meget for.
Men ministeren har ikke været til at komme i en egentlig dialog med.
Når jeg så ser på argumentationen i bl.a. den redegørelse, som vi har fået fra ministeren, og ser på den punkt for punkt, har jeg meget svært ved at se, at der er ret meget hold i ministerens argumentation. Hvis jeg må gå den lidt systematisk igennem, er ministerens argumentation, at det ikke er en kerneopgave for Skov- og Naturstyrelsen.
Det kan man jo altid diskutere.
Men i og med at der ikke findes et alternativt privat marked, hvor man har en tilsvarende miljøvenlig produktion, må vi vel sige, at det vel i den forstand også bliver en kerneopgave. Ministeren knytter det så op på, at det er en underskudsgivende virksomhed, men ministeren har på intet tidspunkt i hele forløbet fremført noget som helst sagligt argument. Hvis vi tager Fosdal Planteskole, var der rent faktisk, indtil ministeren besluttede sig for at nedlægge den, et overskud på ministerens eget regnskab på ca. 0,5 mio. kr.
Det er kun, fordi det besluttes, at man skal betale nogle omkostninger, som man ikke selv er herre over, at man er blevet påført, at man får et underskud frem; et rent politisk underskud.
Så siges det også, at produktionen af pesticidfri planter nu er ført så langt igennem, og man har efter ministerens egne oplysninger brugt omkring 5 mio. kr. til at udvikle den produktion, og derfor behøver man ikke at fortsætte, men samtidig oplyser ministeren, at der ikke er andre, der har taget opgaven op.
Derfor er det eneste reelle argument måske det, der fremstår: at man herved også understøtter regeringens generelle udliciteringspolitik, at det er en privatisering, der er hele opgaven, og så er det ligegyldigt, at der er en masse mennesker, der bliver ledige, i øvrigt i et område, hvor alternative beskæftigelsesmuligheder har meget, meget dårlige udsigter.
At ministeren ikke tager noget som helst hensyn i den forbindelse, forstår jeg ikke.
Så siger man, at det er de prognoser, der er for brug og for planter, men derfor har vi jo også sagt, at man godt kan forestille sig, og det er vi indstillede på, at man sammenlægger produktionen på en af de to planteskoler, og der vil det naturligt være Forsdal Planteskole, da den har det bedste driftsresultat og i øvrigt ligger i et område, hvor der er meget stor arbejdsløshed.
Når vi ser på ministerens egne prognoser, som de er oplyst over for Folketinget,
På den baggrund skal jeg på vegne af Socialdemokratiet, SF, Det Radikale Venstre og Kristendemokraterne fremsætte følgende:
Forslag til vedtagelse
»Regeringen pålægges at sikre en fortsat dansk produktion af planter til skovrejsning m.v., som - så vidt muligt - er frembragt uden brug af pesticider.
Det var vel en kort bemærkning til mig, hvis jeg må have lov til kort at replicere.
Jeg er selvfølgelig meget glad for, at hr. Keld Albrechtsen startede sin korte bemærkning med at give udtryk for, at også Enhedslisten er parat til, hvis stemmerne er udslagsgivende, at støtte det forslag til vedtagelse, jeg på vegne af fire partier har fremsat.
Det kunne jeg meget håbe på måtte være tilfældet.
Så vil jeg gerne kvittere med at sige, at Socialdemokratiet også vil være i stand til at støtte det forslag til vedtagelse, hr. Keld Albrechtsen har fremsat.
Vi fire partier har valgt at holde muligheden åben for et salg, da vi har forstået på både Venstre og Dansk Folkeparti, at det er noget, som man er optaget af.
Ministeren havde en kort bemærkning eller en kort sentens i sin tale, hvor han nævnte, at der var nogle overvejelser og nogle sonderinger i gang.
Vi er så optagede af, at det her måtte lykkes.
Vi mener faktisk også i Socialdemokratiet, at det ville være rigtigst, at vi beholdt det i statsligt regi, men vi er så optagede af, at vi finder en løsning, og meget gerne, at vi kan samles bredt om den i Folketinget.
Det er vi indstillet på, og det
er jeg så glad for at hr. Keld Albrechtsen også er i den udstrækning, hvor stemmerne fra Enhedslisten måtte blive afgørende.